Irak obećao bolju suradnju sa inspektorima UN-a, 20/1/03 - 2003-01-20
Irak je obećao više pomoći inspektorima UN-a, čak je oformio i vlastite inspektorske timove koji će tragati za zabranjenim oružjem.
Nakon dvodnevnih razgovora koje su vodili sa šefom inspektorskog tima UN-a za naoružanje bagdadski zvaničnici nastoje da dokažu svoju kooperativnost. Šef inspektorskog tima UN-a za naoružanje Hans Blix je na danas održanoj konferenciji za novinare tim povodom rekao da je pristup bio omogućen na sve lokacije i da će tako biti i ubuduće. Gospodin Blix je još dodao da će iračka strana također tražit da se dozvoli pristup i na lokacijama koje se nalaze u privatnom posjedu. Amir al-Saadi, glavni savjetnik predsjednika Saddama Husseina je okupljenim novinarima pročitao zajedničko saopštenje iračkih zvaničnika, šefa inspektorskog tima UN-a Hansa Blixa i direktora međunarodne agencije za atomsku energiju Mohameda Elbaradeia. U saopštenju se između ostaloga kaže da je Iraq izrazio spremnost da odgovori na sporna pitanja u vezi sa Deklaracijom o naoružanju koju je u decembru mjesecu uputio Ujedinjenim nacijama. Irak je inspektorima predao listu sa imenima oko 500 naučnika koji su do sada učestvovali u programu izgradnje zabranjenog iračkog naoružanja. U saopštenju se također kaže da je Iraq inspektorima dostavio dodatne dokumente i da im je obrazložio sadržaj nekih od ranije priloženih dokumenata te da je formirao vlastite timove eksperata koji će tragati za sumnjivim bojevim glavama. Bagdad je inaće saopštio da je, kako je to rečeno, zaboravio na prazne hemijske bojeve glave koje su inspektori UN-a za naoružanje pronašli prošle sedmice. Iraq se također saglasio da nastavi stručne razgovore sa Međunarodnom agencijom za atomsku energiju kako bi se raščistilo pitanje aluminijskih cijevi, navodnog uvoza uranijuma, upotrebe snažnih eksploziva kao i druga sporna pitanja. Šef Međunarodne agencije za atomsku energiju Mohamed Elbaradei je na konferenciji za novinare u Bagdadu tim povodom izjavio da se, prema njegovim riječima, postiže određeni napredak po ovim pitanjima, ali da će se nastaviti baviti time i dalje i da će se upustiti i u dublje stručne rasprave. Jučer je Washington uputio jedno od do sada najjasnijih upozorenja iračkom predsjedniku Saddamu Husseinu da se nesaradnja sa inspektorima UN-a za naoružanje može smatrati povodom za rat u nedostatku čvrstih dokaza o postojanju oružja za masovno uništenje i da je do donošenja takve odluke samo nekoliko sedmica daleko. Inspektori UN-a očekuju ubrzo odgovore na svoja pitanja prije nego što 27. januara Vijeću sigurnosti UN-a podnesu izvještaj o iračkoj kooperativnosti. U međuvremenu irački umjetnici su izašli na ulice Bagdada u znak osude prijetnjama koje su uputile Sjedinjene Države da će napasti njihovu zemlju. Marširajući ulicama grada umjetnici su glasno izražavali svoju podršku iračkom lideru Saddamu Husseinu.